Ehdotus on poikkeuksellinen toimenpide, jota on määrä soveltaa rajoitetun ajan ja joka on johdonmukainen sellaisten laajempien aloitteiden kanssa, joilla parannetaan unionin energia-alan häiriönsietokykyä ja lievennetään korkeiden energiahintojen ja energiatoimitusten mahdollisten häiriöiden vaikutuksia. Ehdotus ei vaaranna sisämarkkinoiden toimintaa eikä toimenpiteitä, joilla puututaan keskeytyneisiin energiatoimituksiin ja yhteisvastuumekanismeihin. Ehdotus vastaa täysin Euroopan vihreän kehityksen ohjelman tavoitetta nopeuttaa hiilestä irtautumista ja uusiutuvan energian hankkeiden käyttöönottoa, ja se perustuu tavoitteeseen nopeuttaa riippuvuuden vähentämistä venäläisistä fossiilisista polttoaineista ottamalla käyttöön uusiutuvaa energiaa laajassa mitassa vaihtoehtoisena energialähteenä. Ehdotus on ympäristötavoitteiden mukainen, sillä uusiutuvan energian käyttöönoton nopeuttaminen on keskeisessä asemassa lievennettäessä sekä ilmastonmuutoksen että saastumisen vaikutuksia, jotka aiheuttavat biologisen monimuotoisuuden köyhtymistä ja uhkaavat kansanterveyttä ja turvallisuutta. Tämä on linjassa eurooppalaisen ilmastolain (asetus (EU) 2021/1119) tavoitteiden kanssa.

Tässä yhteydessä olisi huomattava, että oikeudenmukaisesta siirtymisestä ilmastoneutraaliuteen annetun neuvoston suosituksen ja uusiutuvaa energiaa koskevien hankkeiden lupamenettelyjen nopeuttamisesta ja energian ostosopimusten helpottamisesta annetun komission suosituksen mukaisesti on olennaisen tärkeää varmistaa, että luvan myöntävillä elimillä ja ympäristöarviointiviranomaisilla on riittävä henkilöstö, jolla on tarvittavat taidot ja pätevyys, jotta voidaan saada täysi hyöty sellaisesta lupamenettelyjen yksinkertaistamisesta, jolla pyritään nopeuttamaan uusiutuvien energialähteiden ja verkkojen käyttöönottoa.

Asetusehdotuksessa otetaan huomioon tarve ryhtyä kiireellisiin toimiin energiakriisiin vastaamiseksi, kuten edellä mainituissa Eurooppa-neuvoston päätelmissä kehotetaan. Sen tavoitteena on puuttua nykyiseen energiakriisiin kohdennetuilla välittömillä toimilla, joilla nopeutetaan sellaisten uusiutuvan energian hankkeiden käyttöönottoa, joilla on suuret mahdollisuudet saada aikaan nopeita ja tehokkaita vaikutuksia. Tätä varten ehdotetussa välineessä määritellään joukko toimenpiteitä, joiden välitön soveltaminen nopeuttaisi uusiutuvan energian hankkeiden lupamenettelyjä lyhyellä aikavälillä.

Ehdotettu väline on väliaikainen kiireellinen toimenpide. Sen kesto on rajattu yhteen vuoteen, ja siihen sisältyy tarkistuslauseke, jotta voidaan tarvittaessa harkita sen voimassaolon jatkamista.

Pitkät ja monimutkaiset hallinnolliset menettelyt on todettu yhdeksi merkittävimmistä esteistä investoinneille uusiutuviin energialähteisiin ja niihin liittyvään infrastruktuuriin. Eurooppa-neuvosto kehotti 20. ja 21. lokakuuta 2022 antamissaan päätelmissä nopeuttamaan lupamenettelyjen yksinkertaistamista uusiutuvien energialähteiden ja verkkojen käyttöönoton vauhdittamiseksi, myös hätätoimenpiteiden avulla. Jäsenvaltiot voivat toteuttaa nopeasti joitakin toukokuussa 2022 annetussa ehdotuksessa esitettyjä toimenpiteitä, joilla nopeutetaan uusiutuvan energian hankkeiden lupamenettelyjä, erityisesti sellaisten hankkeiden osalta, joiden katsotaan olevan erittäin tärkeän yleisen edun mukaisia, jotka liittyvät laitosten päivittämiseen tai jotka koskevat aurinkoenergialaitteiden asentamista olemassa oleviin rakenteisiin, ilman että niiden kansallisiin menettelyihin ja oikeusjärjestelmiin on tehtävä raskaita muutoksia. Kriisi edellyttää välittömiä kohdennettuja toimenpiteitä näillä aloilla sekä muita toimenpiteitä, joilla edistetään erityisiä teknologioita, kuten lämpöpumppuja, jotka nopeuttavat siirtymistä pois kaasun käytöstä lämmityksessä. Jos nämä toimenpiteet toteutetaan välittömästi, niillä voidaan lisätä uusiutuvan energian tuotantoa lyhyellä aikavälillä ja siten lisätä uusiutuvien energialähteiden osuutta meneillään olevan kriisin ratkaisemisessa.

Meneillään oleva kriisi edellyttää väliaikaisia mutta välittömiä toimia, jotta jotkin REPowerEU-suunnitelman tavoitteet voidaan saavuttaa nopeammin. Tämä tarkoittaa muun muassa Euroopan nopeampaa siirtymistä puhtaaseen energiaan. Euroopan unioni on ryhtynyt toimiin vähentääkseen kaasun kysyntää ja puuttuakseen energiamarkkinoihin, jotta kriisin vaikutuksiin voidaan vastata tänä talvena. Näistä toimista huolimatta tilanne on edelleen erittäin haastava. Eurooppalaiset kuluttajat ja yritykset kärsivät edelleen liian korkeista ja heilahtelevista hinnoista. Ennakoimattomat tapahtumat, kuten putkien sabotointi, voivat edelleen häiritä toimitusvarmuutta. On todennäköistä, että kaasumarkkinat pysyvät jännitteisinä, myös tämän talven jälkeen. Uusiutuvien energialähteiden nopeampi käyttöönotto on tarpeen, jotta nykyinen hätätila saadaan lopullisesti päätökseen, koska se vähentää välittömästi ja rakenteellisesti fossiilisten polttoaineiden kysyntää sähköntuotannossa, lämmityksessä ja jäähdytyksessä sekä teollisuudessa ja liikenteessä. Alhaisten toimintakustannustensa ansiosta uusiutuvat energialähteet voivat vaikuttaa myönteisesti energian hintoihin kaikkialla EU:ssa.

Kun otetaan huomioon kiireellinen tarve nopeuttaa uusiutuvan energian hankkeiden käyttöönottoa kaasun korvaamiseksi sekä energiakriisin laajuus, sen mahdolliset sosiaaliset, taloudelliset ja rahoitukselliset vaikutukset ja kiireellinen tarve lieventää niitä, komissio katsoo, että on sopivaa antaa asetus, joka on soveltamisalaltaan yleinen ja jota sovelletaan suoraan ja välittömästi. Asetus on määräaikainen. Se johtaisi nopeaan, yhdenmukaiseen ja unionin laajuiseen lähestymistapaan tiettyihin uusiutuvan energian hankkeisiin sovellettaviin erityisiin lupamenettelyihin, jotta voidaan puuttua unionin tällä hetkellä kohtaamiin vakaviin vaikeuksiin.

Aloite on suhteellisuusperiaatteen mukainen. Kun otetaan huomioon Venäjän Ukrainaan kohdistaman hyökkäyksen aiheuttama ennennäkemätön geopoliittinen tilanne, jatkuvasti erittäin epävakaat energian hinnat ja tarve varmistaa Euroopan energiansaanti tulevalla talvikaudella ja koko ensi vuoden ajan, on olemassa selkeä tarve koordinoiduille ja kiireellisille toimille, joilla nopeutetaan välittömästi uusiutuvien energialähteiden käyttöönottoa niiden toimien lisäksi, joita komissio ehdotti osana REPowerEU-suunnitelmaa 18. toukokuuta 2022. Yksilöidyt toimet rajoittuvat kuitenkin niihin erityisiin hallinnollisiin lupamenettelyihin liittyviin pullonkauloihin, jotka vaikuttavat sellaisten uusiutuvan energian hankkeiden toteuttamiseen, joilla on suuret mahdollisuudet saada aikaan nopeita ja tehokkaita vaikutuksia.

Pitkät ja monimutkaiset hallinnolliset menettelyt ovat yksi keskeinen este uusiutuvaan energiaan ja siihen liittyvään infrastruktuuriin tehtäville investoinneille. Lupamenettelyjen kesto ja monimutkaisuus vaihtelevat suuresti uusiutuvan energian eri teknologioiden ja jäsenvaltioiden välillä. Jäsenvaltiot toteuttavat toimia, joilla puututaan lupamenettelyissä kansallisella tasolla havaittuihin esteisiin, ja niitä kannustetaan jatkamaan näitä toimia esimerkiksi Euroopan komission sisämarkkinasääntöjen täytäntöönpanon valvontaa käsittelevässä työryhmässä tehtävän yhteistyön avulla. Uusiutuvan energian käyttöönoton nopeuttamiseksi tarvitaan koordinoitua eurooppalaista lähestymistapaa lupamenettelyjen ja hallinnollisten prosessien lyhentämiseen ja yksinkertaistamiseen. Tämä on puolestaan välttämätöntä, jotta EU voi saavuttaa vuoden 2030 ilmasto- ja energiatavoitteensa ja pitkän aikavälin ilmastoneutraalius- ja päästöttömyystavoitteensa sekä päästä asteittain eroon riippuvuudesta Venäjän fossiilisista polttoaineista ja alentaa energian hintoja. Jäsenvaltioiden erilaiset energiapolitiikat, painopisteet ja menettelyt huomioon ottaen ja koska on kiireellisesti tarpeen vauhdittaa uusiutuvan energian käyttöönottoa kaikissa jäsenvaltioissa, tavoitteet voidaan saavuttaa todennäköisemmin EU:n tason toimilla kuin pelkästään kansallisilla tai paikallisilla toimilla.

Nykyiset kaasuntoimitusten häiriöt ja niiden vaikutukset kaasun ja sähkön hintoihin muodostavat SEUT 122 artiklassa tarkoitetun vakavan vaikeuden energian saatavuudessa. Kaasuntoimitusten käyttäminen aseena ja Venäjän federaation harjoittama markkinoiden manipulointi kaasuvirtojen tahallisten häiriöiden avulla ovat johtaneet paitsi energian hintojen jyrkkään nousuun myös toimitusvarmuuden vaarantumiseen. Sähkön hintojen jyrkkä nousu aiheuttaa huomattavan taakan kuluttajille ja yrityksille, ja jos toimiin ei ryhdytä, vaarana on, että hinnat nousevat kestämättömälle tasolle, millä voisi olla merkittäviä laajempia sosiaalisia ja taloudellisia vaikutuksia. EU-johtajat ja komissio ovat todenneet, että tarvitaan kiireellisesti lisätoimenpiteitä uusiutuvan energian saatavuuden parantamiseksi, jotta voidaan lieventää EU:n kansalaisiin kohdistuvia vaikutuksia, parantaa toimitusvarmuutta ja valmistautua paremmin tulevaan talveen. Ehdotetun asetuksen mukaisilla väliaikaisilla toimenpiteillä pyritään varmistamaan kohdennettu koordinoitu lähestymistapa, jolla nopeutetaan erityisiä lupamenettelyjä, joita sovelletaan sellaisiin uusiutuvan energian hankkeisiin, joilla on suuret mahdollisuudet saada aikaan välittömiä ja tehokkaita vaikutuksia. Näin ollen niillä puututaan näiden hankkeiden toteuttamiseen liittyvien hallinnollisten lupamenettelyjen erityisiin pullonkauloihin.

Ehdotus on niiden suositusten mukainen, joita jäsenvaltioille on annettu vuoden 2022 talouspolitiikan eurooppalaisen ohjausjakson yhteydessä uusiutuvan energian hankkeiden lupamenettelyjen virtaviivaistamiseksi. Sen odotetaan myös nopeuttavan uusiutuvaan energiaan tehtäviä investointeja elpymis- ja palautumistukivälineen yhteydessä, mukaan lukien kansallisiin elpymis- ja palautumissuunnitelmiin sisällytettävät REPowerEU-luvut.

Perusoikeuksiin kohdistuvia kielteisiä vaikutuksia ei ole todettu. Tämän tarkistuksen yleisenä tavoitteena on lisätä uusiutuvan energian käyttöä. Tämä on Euroopan unionin perusoikeuskirjan 37 artiklan mukaista, sillä sen mukaan ympäristönsuojelun korkea taso ja ympäristön laadun parantaminen on sisällytettävä unionin politiikkoihin ja varmistettava kestävän kehityksen periaatteen mukaisesti. Lisäksi asetusehdotukseen sisältyvissä yksinkertaistetuissa lupamenettelyissä otetaan huomioon tarve suojella oikeutettuja odotuksia ja olemassa olevia investointeja, eikä siinä näin ollen vaaranneta perusoikeuskirjan 17 artiklassa vahvistettua oikeutta omistaa ja käyttää laillisesti hankittua omaisuutta. Tämän asetuksen säännökset on myös laadittu tavalla, joka ei vaikuta kielteisesti kansanterveyteen ja yksityishenkilöiden oikeudellisiin etuihin.

4.TALOUSARVIOVAIKUTUKSET

Ehdotus ei edellytä lisävaroja EU:n talousarviosta.





2022/0367 (NLE)

Ehdotus

NEUVOSTON ASETUS

kehyksestä uusiutuvan energian käyttöönoton nopeuttamiseksi

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 122 artiklan 1 kohdan,

ottaa huomioon Euroopan komission ehdotuksen,

sekä katsoo seuraavaa:

(1)Venäjän federaation sotilaallinen hyökkäys Ukrainaa vastaan ja maakaasun toimitusten ennennäkemätön väheneminen Venäjän federaatiosta jäsenvaltioihin uhkaavat unionin ja sen jäsenvaltioiden toimitusvarmuutta. Samaan aikaan kaasuntoimitusten käyttäminen aseena ja Venäjän federaation harjoittama markkinoiden manipulointi kaasuvirtojen tahallisten häiriöiden avulla ovat johtaneet energian hintojen jyrkkään nousuun unionissa, mikä on vaarantanut paitsi unionin talouden myös uhannut vakavasti toimitusvarmuutta. Uusiutuvien energialähteiden nopea käyttöönotto voi auttaa lieventämään nykyisen energiakriisin vaikutuksia, sillä sen avulla voidaan puolustautua Venäjän toimia vastaan. Uusiutuvalla energialla voidaan merkittävästi torjua Venäjän harjoittamaa energian käyttöä aseena, koska sen avulla voidaan vahvistaa unionin toimitusvarmuutta, vähentää markkinoiden epävakautta ja alentaa energian hintoja.

(2)Komissio hyväksyi toukokuussa 2022 osana REPowerEU-suunnitelmaa direktiivin (EU) 2018/2001 muutoksen. Muutoksella nostettiin vuodelle 2030 asetettua EU:n sitovaa tavoitetta, joka koskee uusiutuvan energian osuutta unionin energian kokonaisloppukulutuksesta, ja puututtiin pitkiin hallinnollisiin lupamenettelyihin, jotka ovat yksi tärkeimmistä esteistä investoinneille uusiutuvaan energiaan ja siihen liittyvään infrastruktuuriin. Direktiiviin (EU) 2018/2001 ehdotettujen muutosten seurauksena uusiutuvan energian käyttöönotto sähköntuotannossa, teollisuudessa, rakennuksissa ja liikenteessä laajentuu ja nopeutuu merkittävästi. Tämä puolestaan nopeuttaa luopumista Venäjän fossiilisten polttoaineiden käytöstä ja alentaa sähkön hintoja kansalaisille ja yrityksille sekä parantaa energian toimitusvarmuutta. Tällainen vaikutus toteutuu kuitenkin vasta keskipitkällä ja pitkällä aikavälillä, koska direktiivin (EU) 2018/2021 muutos tulee voimaan vasta sen jälkeen, kun direktiivi on hyväksytty, se tulee voimaan ja jäsenvaltiot ovat saattaneet sen osaksi kansallista lainsäädäntöään.

(3)Venäjän toimet ovat toukokuusta 2022 lähtien entisestään pahentaneet markkinatilannetta erityisesti lisäämällä riskiä siitä, että Venäjän kaasuntoimitukset unioniin loppuvat kokonaan lähitulevaisuudessa, mikä on vaikuttanut unionin toimitusvarmuuteen. Tämä on lisännyt jyrkästi energianhintojen heilahtelua unionissa ja nosti kaasun ja sähkön hinnat kaikkien aikojen korkeimmalle tasolle kesän aikana. Tämä on johtanut sähkön vähittäishintojen nousuun, jonka odotetaan siirtyvän vähitellen useimpiin kuluttajasopimuksiin, mikä rasittaa entisestään kotitalouksia ja yrityksiä. Energiamarkkinoiden kärjistynyt tilanne on vaikuttanut merkittävästi euroalueen yleiseen inflaatioon ja hidastanut talouskasvua kaikkialla unionissa. Tämä riski on edelleen olemassa tukkuhintojen mahdollisesta tilapäisestä alentumisesta huolimatta, ja se on entistäkin merkittävämpi ensi vuonna, kuten komission viimeisimmässä hätätilaehdotuksessa todetaan. Eurooppalaisilla energiayhtiöillä voi olla vakavia vaikeuksia kaasuvarastojen täyttämisessä ensi vuonna, koska nykyisessä poliittisessa tilanteessa on erittäin todennäköistä, että Venäjältä tulee unioniin vähemmän tai jopa ei lainkaan putkikaasua. Lisäksi kaasun varastointia koskevassa asetuksessa (EU) 2022/1032 asetettiin vuoden 2023 tavoitteeksi täyttää 90 prosenttia unionin kaasun varastointikapasiteetista, kun tämän talven tavoite oli 80 prosenttia. Myös ennalta arvaamattomat tapahtumat, kuten putkien sabotointi ja muut toimitusvarmuuteen kohdistuvat häiriöriskit, voivat aiheuttaa lisäpaineita kaasumarkkinoilla. Lisäksi Euroopan uusiutuvan energian teknologiateollisuuden kilpailukykynäkymiä ovat heikentäneet viime aikoina muilla maailman alueilla toteutetut politiikat, joiden tarkoituksena on tukea ja nopeuttaa uusiutuvan energian teknologian koko arvoketjujen laajentamista. Nämä kaikki ovat tekijöitä, joita ei otettu huomioon 18 päivänä toukokuuta 2022 annetussa direktiivin (EU) 2018/2001 muuttamista koskevassa ehdotuksessa.

(4)Tätä taustaa vasten ja jotta voidaan puuttua eurooppalaisten kuluttajien ja yritysten altistumiseen korkeille ja epävakaille hinnoille, jotka aiheuttavat taloudellisia ja sosiaalisia vaikeuksia, sekä helpottaa tarvittavaa energiankysynnän vähentämistä korvaamalla maakaasutoimitukset uusiutuvista lähteistä peräisin olevalla energialla ja parantaa toimitusvarmuutta, unionin on toteutettava välittömästi lisätoimia uusiutuvien energialähteiden käyttöönoton nopeuttamiseksi erityisesti kohdennetuilla toimenpiteillä, joilla uusiutuvan energian käyttöönottotahtia unionissa voidaan nopeuttaa lyhyellä aikavälillä.

(5)Kiireelliset toimenpiteet on valittu niiden luonteen perusteella ja koska ne voivat edistää energiahätätilan ratkaisemista lyhyellä aikavälillä. Jäsenvaltiot voivat erityisesti toteuttaa nopeasti useita toukokuussa 2022 annetussa ehdotuksessa hahmoteltuja toimenpiteitä uusiutuvan energian hankkeisiin sovellettavan lupamenettelyn virtaviivaistamiseksi ilman, että niiden kansallisiin menettelyihin ja oikeusjärjestelmiin on tehtävä raskaita muutoksia, ja varmistaa uusiutuvan energian käytön vauhdittaminen lyhyellä aikavälillä. Jotkin näistä toimenpiteistä ovat laajakantoisia, kuten sellaisen kumottavissa olevan olettaman käyttöönotto, jonka mukaan uusiutuvan energian hankkeiden katsotaan olevat erittäin tärkeän yleisen edun mukaisia asiaankuuluvan ympäristölainsäädännön kannalta, tai tiettyjen ympäristödirektiivien soveltamisalaa koskevien selvennysten käyttöönotto sekä uusiutuvan energian tuotantolaitosten päivittämistä koskevan lupakehyksen yksinkertaistaminen keskittymällä vaikutuksiin, jotka johtuvat muutoksista tai laajennuksista alkuperäiseen hankkeeseen verrattuna. Muut toimenpiteet kohdistuvat tiettyihin teknologioihin, kuten huomattavasti lyhyempi ja nopeampi lupamenettely aurinkoenergialaitteiden asentamiselle olemassa oleviin rakenteisiin. On aiheellista toteuttaa nämä toimenpiteet mahdollisimman nopeasti ja mukauttaa niitä tarpeen mukaan, jotta nykyisiin haasteisiin voidaan vastata asianmukaisesti.

(6)On tarpeen ottaa käyttöön kohdennettuja lisätoimenpiteitä tietyille teknologioille ja hanketyypeille, joilla on suurimmat mahdollisuudet nopeaan käyttöönottoon ja välitön vaikutus hintojen epävakauden vähentämistä ja maakaasun kysynnän vähentämistä koskeviin tavoitteisiin rajoittamatta energian kokonaiskysyntää. Lupamenettelyjen nopeuttamisen lisäksi keinotekoisiin rakenteisiin asennettavien aurinkoenergialaitteiden osalta on aiheellista edistää ja nopeuttaa pienimuotoisten aurinkoenergiajärjestelmien käyttöönottoa itse tuotettua uusiutuvaa energiaa käyttävien kuluttajien keskuudessa, mukaan lukien kollektiiviset tuottajakuluttajat, kuten paikalliset energiayhteisöt, koska tällaiset järjestelmät ovat halvimpia ja parhaiten saatavilla olevia vaihtoehtoja uusien uusiutuvan energian tuotantolaitosten nopeaa käyttöönottoa varten, ja niillä on myös vähiten ympäristövaikutuksia tai muuntyyppisiä vaikutuksia. Lisäksi näillä hankkeilla tuetaan suoraan kotitalouksia ja yrityksiä, jotka kärsivät korkeista energiahinnoista, ja suojataan kuluttajia hintojen heilahtelulta. Uusiutuvan energian tuotantolaitosten päivittäminen on yksi vaihtoehto uusiutuvan energian tuotannon lisäämiseksi nopeasti. Sillä on vähäisin vaikutus verkkoinfrastruktuuriin ja ympäristöön, myös niissä uusiutuvan energian tuotantoteknologioissa, kuten tuulivoimassa, joissa lupamenettelyt ovat tyypillisesti pidempiä. Myös lämpöpumput ovat suora uusiutuva vaihtoehto maakaasukattiloille, ja niiden avulla voidaan merkittävästi vähentää maakaasun kysyntää lämmityskaudella.

(7)Yksi ehdotetuista toimenpiteistä on sellaisen kumottavissa olevan olettamuksen käyttöönotto, jonka mukaan uusiutuvan energian hankkeiden katsotaan olevan erittäin tärkeän yleisen edun mukaisia ja palvelevan kansanterveyttä ja turvallisuutta, erityisesti asiaa koskevan unionin ympäristölainsäädännön soveltamiseksi, paitsi jos on selkeää näyttöä siitä, että näillä hankkeilla on sellaisia merkittäviä haitallisia ympäristövaikutuksia, joita ei voida lieventää tai kompensoida. Uusiutuvan energian tuotantolaitokset, mukaan lukien lämpöpumput ja tuulienergia, ovat ratkaisevan tärkeässä asemassa, kun pyritään torjumaan ilmastonmuutosta ja saastumista, alentamaan energian hintoja, vähentämään unionin riippuvuutta fossiilisista polttoaineista ja turvaamaan unionin toimitusvarmuus. Jos uusiutuvan energian tuotantolaitosten, lämpöpumput mukaan lukien, oletetaan olevan erittäin tärkeän yleisen edun mukaisia ja palvelevan kansanterveyttä ja turvallisuutta, tällaiset hankkeet voisivat tarvittaessa välittömästi hyötyä yksinkertaistetusta arvioinnista, joka koskee erityisesti asiaa koskevassa unionin ympäristölainsäädännössä säädettyjä poikkeuksia. Jotta voitaisiin vastata toukokuusta 2022 lähtien tapahtuneen kehityksen vuoksi kasvaneeseen kiireelliseen toimintatarpeeseen, tätä kumottavissa olevaa olettamaa olisi sovellettava kaikkiin uusiutuvan energian hankkeisiin, joissa tasapainotetaan oikeudellisia etuja tämän asetuksen voimassaoloaikana. Olettamaa sovelletaan ainoastaan uusiin lupamenettelyihin, jotka alkavat asetuksen soveltamisaikana.

(8)Tämä kuvastaa sitä tärkeää roolia, joka uusiutuvalla energialla voi olla unionin energiajärjestelmän hiilestä irtautumisessa, välittömien ratkaisujen tarjoamisessa fossiilisiin polttoaineisiin perustuvan energian korvaamisessa ja markkinoiden kärjistyneen tilanteen ratkaisemisessa.